*****

ΚΑΝΟΝΙΣΜΟΣ (ΕΟΚ) αριθ. 625/82 ΤΗΣ ΕΠΙΤΡΟΠΗΣ

της 17ης Μαρτίου 1982

περί θεσπίσεως μέτρων προστασίας που εφαρμόζονται στα υποδήματα με εξωτερικό πέλμα από σχοινί προελεύσεως Λαϊκής Δημοκρατίας της Κίνας τα οποία εισάγονται στη Γαλλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2532/78 του Συμβουλίου της 16ης Οκτωβρίου 1978 περί του κοινού καθεστώτος που εφαρμόζεται στις εισαγωγές προελεύσεως Λαϊκής Δημοκρατίας της Κίνας (1), και ιδίως το άρθρο 7,

Εκτιμώντας:

ότι, στις 15 Ιανουαρίου 1982, η γαλλική κυβέρνηση ενημέρωσε την Επιτροπή σχετικά με τον κίνδυνο που απορρέει από τις τάσεις που έχουν εκδηλωθεί για τις εισαγωγές υποδημάτων με εξωτερικό πέλμα από σχοινί καταγωγής και προελεύσεως Λαϊκής Δημοκρατίας της Κίνας·

ότι, στις 22 Ιανουαρίου 1982, ζητήθηκε η γνώμη της επιτροπής η οποία είχε συσταθεί δυνάμει του κανονισμού (ΕΟΚ) αριθ. 2532/78 ·

ότι, στις 9 Μαρτίου 1982, οι γαλλικές αρχές πληροφόρησαν την Επιτροπή ότι δυνάμει του άρθρου 9 του εν λόγω κανονισμού τροποποίησαν για λόγους ασφαλείας το καθεστώς εισαγωγής των εν λόγω προϊόντων·

ότι οι πληροφορίες που παρασχέθηκαν από τη Γαλλία δείχνουν ότι ο όγκος των εισαγωγών των υποδημάτων με εξωτερικό πέλμα από σχοινί καταγωγής Κίνας ανήλθε από 600 000 ζεύγη το 1979 σε 3 600 000 ζεύγη το 1981 και ότι το τμήμα της γαλλικής αγοράς που κατείχαν οι εισαγωγές αυτές ανήλθε από 9,3 % κατά το 1979 σε 36 % κατά το 1981·

ότι η μέση τιμή caf των υποδημάτων με εξωτερικό πέλμα από σχοινί καταγωγής Κίνας είναι ίση με 5,50 γαλλικά φράγκα περίπου, ενώ η μέση τιμή των γάλλων παραγωγών εκφραζόμενη σε τιμή εξόδου από το εργοστάσιο είναι ίση με 9,80 γαλλικά φράγκα περίπου·

ότι η κατάσταση των γάλλων παραγωγών είναι σοβαρή· ότι, συγκεκριμένα, η παραγωγή μειώθηκε από 10 400 000 ζεύγη το 1979 σε 8 500 000 ζεύγη το 1981· ότι στη γαλλική βιομηχανία υποδημάτων με εξωτερικό πέλμα από σχοινί, η οποία είναι συγκεντρωμένη στο νοτιοδυτικό τμήμα της χώρας, η απασχόληση μειώθηκε από 2 500 απασχολούμενους το 1979 σε 1 900 το 1981 και ότι προβλέπονται απολύσεις κατά τους προσεχείς μήνες·

ότι, όπως προκύπτει από τα προαναφερθέντα γεγονότα, τα υποδήματα με εξωτερικό πέλμα από σχοινί καταγωγής Λαϊκής Δημοκρατίας της Κίνας εισάγονται στη Γαλλία σε τόσο μεγάλες ποσότητες και υπό τέτοιες συνθήκες ώστε να βλάπτονται σοβαρά οι γάλλοι παραγωγοί παρόμοιων προϊόντων και ότι η κατάσταση που δημιουργείται είναι κρίσιμη και κάθε καθυστέρηση θα οδηγούσε σε ζημία δύσκολα επανορθώσιμη· ότι, υπό τις συνθήκες αυτές, είναι αναγκαία μία άμεση παρέμβαση προς το συμφέρον της Κοινότητος·

ότι, στην παρούσα φάση, οι εν λόγω εισαγωγές δεν βλάπτουν κατά τον ίδιο τρόπο τις άλλες περιοχές της Κοινότητος· ότι είναι, συνεπώς, δικαιολογημένο να περιορισθούν τα μέτρα διασφαλίσεως στις εισαγωγές στη Γαλλία·

ότι οι ανταλλαγές απόψεων με τη Λαϊκή Δημοκρατία της Κίνας, για το διακανονισμό των δυσκολιών που προκαλούνται από τις εισαγωγές στη γαλλική αγορά, δεν τροποποίησαν την εξέλιξη αυτών των εισαγωγών·

ότι κρίνεται σκόπιμο, κατά συνέπεια, να θεσπισθούν και να εφαρμοσθούν κατά την εισαγωγή των προϊόντων αυτών στη Γαλλία κατάλληλα αμυντικά μέτρα· ότι τα μέτρα αυτά πρέπει να έχουν ως αντικείμενο τον περιορισμό των εισαγωγών αυτών μέχρι μία οροφή η οποία θα περιόριζε τη ζημία και θα αποσοβούσε την απειλή μιας νέας ζημίας· ότι, στο πλαίσιο αυτό, το ύψος των εισαγωγών που έχει καθορισθεί από τα γαλλικά ασφαλιστικά μέτρα, δηλαδή 1 650 000 ζεύγη, φαίνεται κατάλληλο·

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η θέση σε ελεύθερη κυκλοφορία στη Γαλλία υποδημάτων με εξωτερικό πέλμα από σχοινί, καταγωγής και προελεύσεως Λαϊκής Δημοκρατίας της Κίνας, τα οποία αναφέρονται στην κλάση ex 64.04 του Κοινού Δασμολογίου και στον κώδικα ΝΙΜΕΧΕ ex 64.04-90, υπόκεινται στην επίδειξη μιας άδειας εισαγωγής που χορηγείται από τις γαλλικές αρχές. Οι άδειες αυτές χορηγούνται για συνολικό όγκο 1 650 000 ζευγών κατά το 1982· το σύνολο αυτό θα μειωθεί κατά τον όγκο που έχει ήδη εισαχθεί από την 1η Ιανουαρίου 1982.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων και παύει να ισχύει στις 31 Δεκεμβρίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 17 Μαρτίου 1982.

Για την Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 306 της 31. 10. 1978, σ. 1.